b'\n_START_ARTICLE_\nSudoku\n_START_PARAGRAPH_\nSudoku (jaapani \xe6\x95\xb0\xe7\x8b\xac (s\xc5\xabdoku)) on loogikal p\xc3\xb5hinev numbrim\xc3\xa4ng. Tavaliselt koosneb m\xc3\xa4ng 9\xc3\x979 ruudustikust, mis on jaotatud omakorda 3\xc3\x973 ruutudeks (regioonideks). Ruudustik tuleb t\xc3\xa4ita numbritega 1\xe2\x80\x939 nii, et \xc3\xbcheski reas, veerus ega regioonis \xc3\xbckski number ei kordu._NEWLINE_Kuigi esimene sudoku avaldati USA-s 1979. aastal, saavutas see suure populaarsuse alles 1986. aastal Jaapanis ja levis laialdaselt maailmas alles aastal 2005._NEWLINE_Sudokude levikut soodustavad rahvusvahelised ajakirjanduskontsernid. Varem avaldati paljudes ajakirjandusv\xc3\xa4ljaannetes rists\xc3\xb5nu, kuid need on kasutatavad ainult \xc3\xbches keeleruumis. See-eest sudoku keeleruumist ei s\xc3\xb5ltu. Sudokusid on ka palju lihtsam arvutiprogrammidega teha, mist\xc3\xb5ttu on sudokusid odavam koostada kui rists\xc3\xb5nu.'